Oficialusis leidinys L 162 , 30/06/1994 p. 0001 - 0002

specialusis leidimas suomių kalba: skyrius 2 tomas 11 p. 0132

specialusis leidimas švedų kalba: skyrius 2 tomas 11 p. 0132



Tarybos reglamentas (EB) Nr. 1500/94, 1994 m. birželio 21 d. iš dalies keičiantis Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą [1], ypač į jo 249 straipsnį, atsižvelgdama į Komisijos pasiūlymą, kadangi Reglamento (EEB) Nr. 2913/92 20 straipsnio 4 dalyje numatyta, kad lengvatinių muitų tarifų priemonės, nustatytos susitarimuose, kuriuos Bendrija yra sudariusi su tam tikromis šalimis arba šalių grupėmis, ir kuriuose joms suteikta teisė naudotis lengvatiniu muitų tarifų režimu, arba kuriuos Bendrija vienašališkai taiko tam tikroms šalims, šalių grupėms arba teritorijoms, bei autonominės muitų suspendavimo priemonės, kuriomis sumažinami tam tikroms prekėms nustatyti importo muitai arba nuo jų atleidžiama, taikomos tik deklaranto prašymu, jei atitinkamos prekės atitinka pirmiau minėtų priemonių taikymo sąlygas; kadangi Bendrijos prekybos politikai vykdyti reikalingi išsamūs statistiniai duomenys apie prekybos prekėmis, kurioms taikomos šios priemonės, apimtis; kadangi, kad šiais statistiniais duomenimis būtų galima naudotis, Bendrojo administracinio dokumento 36 langelyje įrašyti kodai turi būti bendri visoms valstybėms narėms; kadangi, vis dėlto, valstybėms narėms turėtų būti suteikta galimybė suderinti savo muitinės kompiuterines sistemas; kadangi dėl to turėtų būti numatytas pereinamasis laikotarpis, kuriuo būtų galima naudoti Bendrijos kodus atitinkančius nacionalinius kodus; kadangi reikėtų numatyti informacijos apie prekes, už kurias prašoma eksporto grąžinamųjų išmokų, registravimą nuo 1996 m. sausio 1 dienos; kadangi, kol Muitinės kodekso komitetas nepateikė nuomonės dėl Komisijos pateikto reglamento projekto, Taryba turi priimti reikiamas nuostatas, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 2454/93 [2] 37 ir 38 priedai iš dalies keičiami pagal šio reglamento priedą. 2 straipsnis Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje. Jis taikomas nuo 1995 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1994 m. birželio 21 d. Komisijos vardu G. Moraitis Pirmininkas [1] OL L 302, 1992 10 19, p. 1. [2] OL L 253, 1993 10 11, p. 1. Reglamentas su paskutiniais pakeitimais, padarytais Komisijos reglamentu (EB) Nr. 655/94 (OL L 82, 1994 3 25, p. 15). -------------------------------------------------- PRIEDAS 1. Reglamento (EEB) Nr. 2454/93 37 priedas iš dalies keičiamas taip: a) I antraštinės dalies punkte B.2 "Pateikiami duomenys – minimalus sąrašas" langelių, kurie turi būti pildomi pateikiant prekių išleidimo į laisvą apyvartą deklaraciją, sąraše įrašoma "36"; b) II antraštinės dalies C punkto 36 langelio formuluotė pakeičiama taip: "36. Lengvata Įrašomas reikiamas kodas. Iki 1996 m. sausio 1 d. valstybės narės gali naudoti kitus kodus, nei nurodyti 38 priede, jei pagal tokius kodus galima surinkti bent jau tokius tikslius statistinius duomenis, kokie būtų surinkti pagal tame priede nurodytus kodus." 2. Reglamento (EEB) Nr. 2454/93 38 priede įrašoma ši su 38 langeliu susijusi formuluotė: "36 langelis: Lengvata Atitinkami kodai: 1. Pirmasis kodo skaičius Kodas | Muitų tarifų režimas | 1 | Įprastinis muitų tarifų režimas (be lengvatos sertifikato) | 2 | Bendroji lengvatų sistema (BPS) | 3 | Kiti lengvatinių muitų tarifai (EUR.1 judėjimo sertifikatas, ATR ar analogiškas dokumentas) | 2. Kiti du skaičiai Kodas | Muitų tarifų režimas | 00 | Nė vienas iš nurodytų | 10 | Muitų tarifų suspendavimas | 15 | Muitų tarifų suspendavimas ir konkretus galutinis vartojimas | 18 | Muitų tarifų suspendavimas ir specialų produkto pobūdį patvirtinantis sertifikatas | 20 | Tarifinė kvota | 23 | Tarifinė kvota ir konkretus galutinis vartojimas | 25 | Tarifinė kvota ir specialų produkto pobūdį patvirtinantis sertifikatas | 28 | Tarifinė kvota laikinai išvežus perdirbti | 40 | Konkretus galutinis vartojimas pagal Bendrąjį muitų tarifą | 50 | Specialų produkto pobūdį patvirtinantis sertifikatas. | --------------------------------------------------